**Az Eötvös Loránd Tudományegyetem Bárczi Gusztáv Gyógypedagógiai Kar Hallgatói Önkormányzat Ellenőrző Bizottságának ügyrendje**

**Az ELTE BGGYK HÖK Alapszabályának vonatkozó paragrafusai:**

**35. §**

*Az Ellenőrző Bizottság feladat- és hatásköre*

* + 1. Az Ellenőrző Bizottság az Önkormányzat tisztségviselőinek, az Önkormányzatban egyéb feladatokat ellátó személyeknek, és az Önkormányzat testületeinek, az egyetemi szabályzatoknak, az Önkormányzat működését meghatározó szabályzatoknak, valamint a Küldöttgyűlés és az Elnökség döntéseinek megfelelő tevékenységét, működését és gazdálkodását ellenőrző testület. Az Ellenőrző Bizottság kizárólag a Küldöttgyűlés döntéseinek van alárendelve.
    2. Az Ellenőrző Bizottság feladatai:

1. a Küldöttgyűlés, az Elnökség, valamint a szaktestületi bizottságok ülésein folyamatosan számon tartja a jelenlévő mandátumok számát, így ellenőrzi a határozatképesség fennállását is;
2. ellenőrzi az Önkormányzat testületeinek, tisztségviselőinek valamint az Önkormányzatban egyéb feladatokat ellátó személyek működésének, tevékenységének szabályszerűségét, így különösen ellenőrzi az Önkormányzat költségvetésének végrehajtását, valamint az Önkormányzat hatáskörébe tartozó egyéb kifizetések szabályosságát;
3. ellátja mindazokat a feladatokat, amivel a Küldöttgyűlés megbízza;
4. az Alapszabályt érintő kérdésekkel kapcsolatos megkeresésekre 8 munkanapon belül választ (állásfoglalást) ad. Szükség esetén az Ellenőrző Bizottság a válaszadásra rendelkezésre álló időt további 8 munkanappal meghosszabbíthatja;
5. ellátja a tisztségviselőkkel kapcsolatban felmerült összeférhetetlenségi indítványok vizsgálatát, és határidőn túli összeférhetetlenség megállapításakor elrendeli a tisztségviselői megbízatás azonnali megszüntetését;
6. beszámol minden Küldöttgyűlési ülésen az előző ülés óta elvégzett tevékenységéről;
7. megszervezi a küldöttgyűlési tagok és az elnök választását, jegyzőkönyvet készít a választások eredményeiről, kihirdeti azokat;
8. a Küldöttgyűlés ülésein ellátja a szavazatszámláló bizottság feladatát;
9. az egyetem bármely polgárának beadványára, első fokon kivizsgálja a HÖK működése során felmerülő kérdéseket. Amennyiben a vizsgálat során szabálytalan működésre derül fény, úgy az Ellenőrző Bizottság a sérelmezett döntést megsemmisítheti vagy azt helyben hagyhatja.
   * 1. Az Ellenőrző Bizottság testületként jár el, az Ellenőrző Bizottságot az elnöke vagy az elnöke által kijelölt tagja képviseli.

**36.§**

*Az Ellenőrző Bizottság tagjai*

1. Az Ellenőrző Bizottság három főből áll, tagjait a Küldöttgyűlés választja. Nem lehet olyan személy az Ellenőrző Bizottság tagja, aki az Önkormányzaton belül bármilyen más tisztséget ellát. Ettől függetlenül az Ellenőrző Bizottság tagjait lehet delegálni a Kari Tanácsba, illetve egyéb kari bizottságokba.
2. Az Ellenőrző Bizottság tagjai közül maga választja meg elnökét. Az Ellenőrző Bizottság alakuló ülését a leköszönő elnök vezeti. Az Ellenőrző Bizottságot az Önkormányzat minden testületének ülésére – tanácskozási joggal — meg kell hívni.
3. Az Ellenőrző Bizottság tagjainak megbízatása megszűnik:
4. a mandátum lejártával, tehát az önkormányzati ciklus végeztével;
5. a Küldöttgyűlés által történő visszahívás esetén;
6. lemondás esetén;
7. az Egyetemmel fennálló hallgatói jogviszony megszűnése esetén;
8. jelen szabályzat, egyéb egyetemi szabályzat vagy jogszabály által megfogalmazott összeférhetetlenség megszabott határidőn túli fennállása esetén.
9. Az Ellenőrző Bizottság tagjai ösztöndíjban részesülhetnek, melynek mértékét a Küldöttgyűlés határozza meg.

**37. §**

*Az Ellenőrző Bizottság működése*

1. Az Ellenőrző Bizottság ellenőrzési feladatainak ellátása érdekében a Hallgatói Önkormányzat valamennyi testületétől, tisztségviselőjétől, az Önkormányzatban egyéb feladatokat ellátó személytől felvilágosítást kérhet, amelyet ezen testületek, tisztségviselők, egyéb személyek nem tagadhatnak meg, a működés és gazdálkodás során keletkezett minden iratba betekinthet, valamint az Egyetem szerveitől is felvilágosítást kérhet.
2. Az Ellenőrző Bizottság az ellenőrzés eredményeként vizsgálati jegyzőkönyvet készít, amit a következő küldöttgyűlési ülésen köteles a Küldöttgyűlés elé terjeszteni. Az Ellenőrző Bizottság a vizsgálati jegyzőkönyv megállapításait – a személyiségi jogok és a szolgálati, üzleti titkok sérelme nélkül, a honlapon és egyéb módon – köteles nyilvánosságra hozni.
3. Az Ellenőrző Bizottság a továbbiakban az általa elkészített, elfogadott és a Küldöttgyűlés által jóváhagyott ügyrend alapján működik.

**Ügyrend:**

Preambulum

A HÖK Ellenőrző Bizottsága munkáját és feladatainak az ellátását a pártatlanság és a törvényesség talaján állva, a Küldöttgyűlésnek felelve, a Hallgatói Önkormányzat szervezeti egységeitől és részeitől függetlenül, önállóan végzi.

A Bizottság működése

1.§

(1) Az Ellenőrző Bizottság (a továbbiakban: Bizottság) tagja az ELTE BGGYK HÖK (a továbbiakban: HÖK) Alapszabályának 36. § (1) pontja alapján a Küldöttgyűlés által megválasztott 3 fő.

(2) A Bizottság testületként jár el. Minden bizottsági tagot megilleti mind a Bizottság ülésein, mind a Bizottság döntéseivel kapcsolatban a véleményezési, indítványozási – javaslattételi és a szavazati jog. Minden bizottsági tag egy szavazattal bír. A szavazati jogot más személyre átruházni nem lehet.

(3) A Bizottság elnökét titkos szavazással maga választja meg tagjai közül. Az elnök megbízatása megszűnik,

a) lemondással,

b) a mandátumának lejártával, az átadás – átvételt követően az új Bizottsági elnök  
megválasztásával.

(4) A Bizottság ülésére – tanácskozási joggal - meg kell hívni a HÖK elnökét is.

(5) Az ellenőrző bizottságot a HÖK valamennyi testületének ülésére - tanácskozási joggal - meg kell hívni.

(6) Az ezeken a testületi üléseken készült jegyzőkönyveket az Ellenőrző Bizottság valamely Tagjának aláírásával hitelesítenie kell, abban az esetben is, ha az adott testületi ülésen egyetlen Ellenőrző Bizottsági Tag sem tud megjelenni.

2.§

(1) A Bizottság elnökének a feladatai:

a) tervezi, megszervezi és irányítja a Bizottság működését,

b) gondoskodik a Bizottság üléseinek a megszervezéséről és arról, hogy a napirenden szereplő  
előterjesztések a Bizottság tagjai részére időben ki legyenek kézbesítve,

c) előkészíti a határozatokat, indítványokat, tervezeteket, tájékoztatja a Bizottság tagjait az  
őket érintő változásokról,

d) gondoskodik a Bizottság határozatainak, javaslatainak az érintettek részére történő  
továbbításáról,

e) elkészítteti és hitelesíti az ülések jegyzőkönyveit,

f) szükség szerint, de legalább félévente beszámol a Küldöttgyűlésnek a Bizottság  
működéséről,

g) képviseli a Bizottságot,

h) gondoskodik az Alapszabályban foglaltak betartásáról.

A Bizottság ülésének az összehívása

3.§

(1) A Bizottság hatáskörét általában ülésein gyakorolja. A Bizottság általános képviseletére az elnök jogosult az intézmény szervezeti egységei és egyéb szervek irányában. Az elnök e jogkörét az általa kijelölt bizottsági tagra ruházhatja át, aki az elnök helyetteseként e jogkörben az elnök jogait gyakorolva jár el.

(2) A Bizottság üléseit a Bizottság elnöke hívja össze szükség szerint.

(3) A Bizottságot az elnök, írásos meghívóval hívja össze. A meghívónak tartalmaznia kell az ülés helyét, időpontját, a napirendi javaslatot, valamint, hogy a kimentés bejelentésére az ülés kezdetét megelőzően 24 órával van lehetőség, továbbá minden, az üléssel kapcsolatos lényeges információt.

(4) A meghívót – lehetőleg az előterjesztéssel egyidejűleg – az ülést megelőzően öt munkanappal korábban, elektronikus levél útján kell kézbesíteni a Bizottság tagjainak.

(5) A meghívó egy példánya a HÖK iktatásába kerül.

(6) A Bizottság ülését az elnök – 5 munkanapon belül – köteles összehívni, ha:

a) legalább 2 bizottsági tag, vagy

b) a HÖK elnöke a napirend megjelölésével, az elnöknek benyújtva, megjelölve az ülés  
összehívásának az okát, írásban a Bizottság összehívását kéri.

A Bizottság üléseinek általános szabályai

4.§

(1) A Bizottság üléseit az elnök hívja össze és vezeti, e feladatkörében eljárva:

a) megnyitja az ülést,

b) ismerteti a kimentésüket előzetesen kérők névsorát, majd megállapítja a  
határozatképességet,

c) ismerteti a napirendet és a mellékelt előterjesztéseket,

d) megadja, illetőleg szükség esetén megvonja a felszólalási jogot,

e) ügyel az ülés rendjének és méltóságának a fenntartására,

f) határozathozatal esetén megállapítja a szavazás végeredményét,

g) bezárja az ülést.

h) hitelesíti a jegyzőkönyvet és gondoskodik annak a HÖK iktatáshoz való eljuttatásáról.

(2) A Bizottság akkor határozatképes, ha minden Tag jelen van. Amennyiben egy Bizottsági ülés határozatképtelen, akkor azt 3 munkanapon belül, változatlan napirenddel az elnök újra összehívhatja.

(3) A Bizottsági ülésekről jegyzőkönyv készül, amelyeket a Bizottság nyilvánossá tesz a HÖK kommunikációs csatornáin.

(4) A Bizottság ülései alapvetően nyilvánosak, de a tagok egyhangú döntése esetében a Bizottsági Elnök zártkörű ülést rendelhet el.

(5) A Bizottság határozatképes, ha legalább három tag jelen van. Amennyiben egy Bizottsági ülés határozatképtelen, akkor azt 3 munkanapon belül, változatlan napirenddel az elnök újra összehívhatja.

5.§

(1) A Bizottság üléséről jegyzőkönyv készül, amelyet az elnök ír alá és a Bizottság által az ülés megnyitása után közvetlenül választott jegyzőkönyvvezető hitelesít.

(2) A jegyzőkönyvvezetőt a Bizottság választja meg a tagjai közül. A jegyzőkönyvvezető személyére az elnök tesz javaslatot.

(3) A Bizottság üléséről készült jegyzőkönyvnek tartalmaznia kell:

a) az ülés helyét és időpontját,

b) a jelenlevőknek az aláírásukkal hitelesített névsorát,

c) a határozatképesség vagy –képtelenség kimondását,

e) az elfogadott napirendet,

f) a megvitatott kérdéseket, fontosabb észrevételeket,

g) a meghozott határozatokat a szavazati aránnyal,

h) mellékletként a meghívót és a külön kiküldött, továbbá a helyszínen kiosztott

előterjesztéseket.

(4) Az ülés jegyzőkönyvét 5 munkanapon belül köteles a Bizottság elnöke eljuttatni a HÖK iktatása részére és gondoskodni annak nyilvánossá tételéről.

A Bizottság ülésének a lefolytatása

6.§

(1) A Bizottság ülését az elnök nyitja meg, majd ezt követően ellenőrzi a határozatképességet, melyet kézi összeszámlálással állapít meg.

(2) A határozatképességet, vagy annak hiányát az elnök mondja ki, egyidejűleg ismerteti azok névsorát, akik kimentésüket előzetesen kérték. Határozatképtelenség esetén az elnök az ülést bezárja.

7.§

(1) Ha a Bizottság határozatképes, az elnök ismerteti a napirendi javaslatot, valamint az ahhoz kapcsolódó kiegészítő, illetve módosító indítványait és azok indokolását.

(2) Ha a napirendhez bármely tagnak észrevétele, vagy módosító javaslata van, az elnök dönt abban a kérdésben, hogy önálló napirendi pontként fel kell venni vagy az Egyebek napirendi pontban biztosít lehetőséget a tag észrevételének vagy javaslatának a kifejtésére.

(3) A napirend – jelen szakasz (1) és (2) bekezdésében foglaltakra figyelemmel történő - elfogadásáról a Bizottság egyszerű többséggel határoz.

8.§

(1) A napirend elfogadását követően a Bizottság megtárgyalja az egyes napirendi pontokat.

(2) Az ülés folyamán az elnök gondoskodik arról, hogy a tagok az őket megillető jogokat megfelelően és akadálymentesen gyakorolják, ennek keretében biztosítja a tagok számára a hozzászólás és a kérdezés (indítványozás, véleményezés) jogát.

(3) Az ülést az elnök zárja be.

A határozathozatal általános szabályai

9.§

(1) A Bizottság döntéseit nyílt szavazással, egyszerű többséggel hozza meg. Szavazategyenlőség esetén az elnök szavazata dönt.

(2) A Bizottság titkosan szavaz, ha a tagok egyharmada kéri.

(3) A Bizottság tagjainak kétharmados többsége szükséges a Bizottság szabályzatainak elfogadásakor, módosításakor.

(4) A Bizottság meghozott határozatait fejléccel ellátott, a Bizottság elnöke által aláírt formában a HÖK iktatásban el kell helyezni.

(5) A Bizottság elnöke sürgős esetben, elektronikus levél formájában is elrendelhet szavazást. A szavazással érintett előterjesztést és a szavazólapot vagy a szavazás módjának a leírását elektronikus levél formájában kell továbbítani a tagok felé. Elektronikus szavazás esetén legalább 2 munkanapot kell minden tagnak biztosítani szavazatának a leadására (visszaküldésére). A szavazás (határozathozatal) végeredményéről a tagokat tájékoztatnia kell az elnöknek és egyúttal a határozatot fejléccel ellátott, aláírt formában a HÖK iktatásba le kell rakni.

(6) A Bizottság a személyi jellegű kérdésekben, titkosan szavaz. Személyi kérdéseknél csak a HÖK pecsétjével ellátott szavazólapon lehet szavazni, az elnök által meghatározott formai követelmények szerint. A formai követelmények nem sérthetik vagy korlátozhatják a tagokat szavazati joguk gyakorlásában.

Záró és hatályba léptető rendelkezések

10.§

(1) A Bizottság működésének szervezési és technikai feltételeit az ELTE BGGYK HÖK biztosítja.

(2) Jelen ügyrendben nem érintett kérdésben az ELTE BBGYK HÖK Alapszabálya, a kari, egyetemi szabályzatok, valamint más vonatkozó jogszabályok irányadóak.

(3) A Bizottság ügyrendjének módosítását kérvényezheti a Küldöttgyűlés bármelyik tagja, a Bizottság elnöke, valamint a Tagok bármelyike.

(4) Az ügyrend elfogadásának napján lép hatályba.

(5) Jelen ügyrendet a Küldöttgyűlés a 2015. augusztus 31-i ülésén fogadta el.